Title: ระเบียบเทศบาลเมืองเชียงราย ว่าด้วยข้อมูลข่าวสารของราชการ พ.ศ. 2543

ระเบียบเทศบาลเมืองเชียงราย

ระเบียบเทศบาลเมืองเชียงราย
ว่าด้วยข้อมูลข่าวสารของราชการ
พ.ศ.
๒๕๔๓

เพื่อให้การบริหาร การจัดระบบ การขอ การอนุญาต และการบริการข้อมูลข่าวสารของราชการที่อยู่ในความรับผิดชอบของเทศบาลเมืองเชียงรายเป็นไปด้วยความเรียบร้อย
รวดเร็วและมีประสิทธิภาพถูกต้องตามกฎหมายและระเบียบของราชการ เทศบาลเมืองเชียงรายจึงออกระเบียบไว้ดังต่อไปนี้

ข้อ ๑
ระเบียบนี้เรียกว่า ระเบียบเทศบาลเมืองเชียงราย ว่าด้วยข้อมูลข่าวสารของราชการ
พ.ศ. ๒๕๔๓

ข้อ ๒[๑]
 ระเบียบนี้ให้ใช้บังคับตั้งแต่วันประกาศเป็นต้นไป

ข้อ ๓
 บรรดาระเบียบ ข้อบังคับ และคำสั่งอื่นใดของเทศบาลเมืองเชียงรายในส่วนที่กำหนดไว้แล้วในระเบียบนี้
หรือซึ่งขัดหรือแย้งกับระเบียบนี้ ให้ใช้ระเบียบนี้แทน

ข้อ ๔
 ระเบียบนี้ให้ใช้บังคับแก่พนักงานเทศบาล
ลูกจ้าง และผู้ซึ่งมาช่วยปฏิบัติงานของเทศบาลเมืองเชียงราย

ข้อ ๕
 ในระเบียบนี้
ข้อมูลข่าวสาร หมายความว่า
สิ่งที่สื่อความหมายให้รู้เรื่องราว ข้อเท็จจริง ข้อมูลหรือสิ่งใดตามกฎหมายว่าด้วยข้อมูลข่าวสารของราชการที่อยู่ในความรับผิดชอบของเทศบาลเมืองเชียงราย
ส่วนราชการ หมายความว่า
กระทรวง ทบวง กรม และให้หมายความรวมถึงรัฐวิสาหกิจหน่วยงาน หรือองค์กรของรัฐ
เจ้าหน้าที่ประสานงาน หมายความว่า
ผู้ปฏิบัติงานให้แก่เทศบาลเมืองเชียงราย

ข้อ ๖
 ให้นายกเทศมนตรีเมืองเชียงรายรักษาการให้เป็นไปตามระเบียบนี้และให้มีอำนาจตีความและวินิจฉัยปัญหาเกี่ยวกับการปฏิบัติตามระเบียบนี้
ในกรณีที่ไม่สามารถปฏิบัติตามระเบียบนี้ได้ ให้นายกเทศมนตรีเมืองเชียงราย
มีอำนาจวินิจฉัยสั่งการตามที่เห็นสมควร

หมวด
๑

คณะกรรมการบริหารข้อมูลข่าวสาร

ข้อ ๗
 ให้มี คณะกรรมการบริหารข้อมูลข่าวสาร
เทศบาลเมืองเชียงราย
เรียกโดยย่อว่า กขช. ประกอบด้วยนายกเทศมนตรีเป็นประธานกรรมการ
เทศมนตรีเป็นรองประธานกรรมการปลัดเทศบาล รองปลัดเทศบาล หัวหน้าส่วนการบริหารเทศบาล
เป็นกรรมการ ให้ผู้อำนวยการกองวิชาการและแผนงาน เป็นกรรมการและเลขานุการ หัวหน้างานนิติการ
เป็นกรรมการและผู้ช่วยเลขานุการ

ข้อ ๘
 ให้ กขช. มีอำนาจและหน้าที่ดังต่อไปนี้
(๑) เสนอนโยบายหรือมาตรการเกี่ยวกับการบริหาร การจัดระบบ
การขอ การอนุญาต และการบริการข้อมูลข่าวสาร
(๒) ให้คำแนะนำหรือเสนอความเห็นเกี่ยวกับข้อมูลข่าวสารที่ลงพิมพ์ในราชกิจจานุเบกษารวมทั้งการจัดพิมพ์และการเผยแพร่
(๓) ให้คำแนะนำหรือเสนอความเห็นเกี่ยวกับหลักเกณฑ์การพิจารณาประเภทข้อมูลข่าวสารที่ไม่ต้องเปิดเผย
หรือข้อมูลข่าวสารที่เป็นความลับของราชการ
(๔) ให้คำแนะนำหรือเสนอความเห็นเกี่ยวกับการจัดทำและปรับปรุงข้อมูลข่าวสารตามระเบียบสำนักนายกรัฐมนตรีว่าด้วยงานสารบรรณ
หรือข้อมูลข่าวสารอื่นที่เป็นประโยชน์ต่อราชการ
(๕) ให้คำแนะนำหรือเสนอความเห็นเกี่ยวกับการเชื่อมโยงข้อมูลข่าวสารกับส่วนราชการและเอกชน
(๖) ให้คำแนะนำหรือเสนอความเห็นในกรณีที่มีปัญหาและอุปสรรคเกี่ยวกับการดำเนินการตามระเบียบนี้
(๗) เชิญบุคคลใดๆ มาสอบถามหรือให้ชี้แจงแสดงความเห็นเกี่ยวกับข้อมูลข่าวสาร
(๘) ดำเนินงานอื่นใดตามที่นายกเทศมนตรีมอบหมาย

ข้อ ๙
 การประชุม กขช. ต้องมีกรรมการมาประชุมไม่น้อยกว่ากึ่งหนึ่งของกรรมการทั้งหมดจึงเป็นองค์ประชุม
ถ้าประธานกรรมการและรองประธานกรรมการไม่มาประชุมหรือไม่อยู่ในที่ประชุมให้กรรมการที่มาประชุมเลือกกรรมการคนหนึ่งเป็นประธานในที่ประชุม
การวินิจฉัยชี้ขาดของที่ประชุมให้ถือเสียงข้างมาก
กรรมการคนหนึ่งให้มีเสียงหนึ่งในการลงคะแนน ถ้าคะแนนเสียงเท่ากันให้ประธานในที่ประชุมออกเสียงเพิ่มขึ้นอีกเสียงหนึ่งเป็นเสียงชี้ขาด

หมวด
๒

การจัดระบบข้อมูข่าวสาร

ข้อ ๑๐
 ให้หน่วยงานในเทศบาลเมืองเชียงราย จัดประเภทข้อมูลข่าวสารที่อยู่ในความรับผิดชอบให้เป็นไปตามกฎหมายว่าด้วยข้อมูลข่าวสารของราชการ
กฎหมายอื่นและระเบียบของราชการ

ข้อ ๑๑
 ในการดำเนินงานตามข้อ ๑๐ ให้หน่วยงานในเทศบาลเมืองเชียงรายจัดให้มีเจ้าหน้าที่เพื่อควบคุมดูแล
ตรวจสอบ ติดตามและประสานงานในการดำเนินงานดังกล่าวให้เป็นไปด้วยความเรียบร้อย

หมวด
๓

การขอข้อมูลข่าวสารและการอนุญาต

ข้อ ๑๒
 ให้ส่วนราชการ ข้าราชการ พนักงานหรือลูกจ้างของส่วนราชการหรือบุคคลที่ประสงค์จะเข้าตรวจดู
ศึกษาค้นคว้า หรือขอสำเนาข้อมูลข่าวสาร ทำหนังสือหรือยื่นคำขอเป็นลายลักษณ์อักษร พร้อมทั้งแสดงเหตุผลและความจำเป็นต่อนายกเทศมนตรีเมืองเชียงราย
หรือผู้มีอำนาจอนุญาต
สำหรับกรณีจำเป็นหรือเร่งด่วน เจ้าหน้าที่ประสานงานอาจขอด้วยวาจาหรือทางโทรสารก็ได้โดยให้แจ้งชื่อ
ตำแหน่งและที่อยู่ของผู้ขอด้วย
การขอข้อมูลข่าวสารและการอนุญาตให้เป็นไปตามหลักเกณฑ์ท้ายระเบียบนี้

ข้อ ๑๓
 การขอข้อมูลตามหมายเรียกพยานเอกสารของศาล
ให้นำเสนอนายกเทศมนตรี หรือเทศมนตรีผู้ได้รับมอบหมายพิจารณาอนุญาต และให้พนักงานเทศบาลผู้รับผิดชอบตั้งแต่ระดับ
๕ ขึ้นไปเป็นผู้รับรองสำเนาข้อมูลข่าวสาร

ข้อ ๑๔
 ข้อมูลข่าวสารใด หากมีกฎหมาย ระเบียบอื่นหรือมติคณะรัฐมนตรีกำหนดวิธีปฏิบัติเกี่ยวกับข้อมูลข่าวสารนั้นไว้เป็นพิเศษ
การขอข้อมูลข่าวสารและการอนุญาตจะต้องปฏิบัติตามกฎหมายระเบียบ หรือมติคณะรัฐมนตรี ดังกล่าวด้วย

หมวด
๔

การบริการข้อมูลข่าวสาร

ข้อ ๑๕
 ให้หน่วยงานในเทศบาลเมืองเชียงราย รวบรวม
จัดเตรียม และจัดให้มีข้อมูลข่าวสารที่ดำเนินการเสร็จแล้วและอยู่ในความรับผิดชอบ เพื่อเผยแพร่
ขาย จำหน่ายจ่ายแจก ตรวจดูและศึกษาค้นคว้า ตลอดจนจัดหาและจัดทำสำเนาข้อมูลข่าวสารดังกล่าวตามกฎหมายว่าด้วยข้อมูลข่าวสารของราชการ
การบริหารข้อมูลข่าวสารนอกจากที่กล่าวในวรรคหนึ่ง
ให้เป็นไปตามคำแนะนำหรือความเห็นของ กขช.

ข้อ ๑๖
 ข้อมูลข่าวสารที่อยู่ระหว่างดำเนินการให้ถือปฏิบัติตามข้อ
๑๕ โดยอนุโลม เว้นแต่เป็นเรื่องลับตามระเบียบว่าด้วยการรักษาความปลอดภัยแห่งชาติ พ.ศ.
๒๕๑๗ หรือระเบียบที่คณะรัฐมนตรีกำหนดว่าด้วยการรักษาความลับของราชการ หรือเป็นเรื่องที่ไม่ต้องเปิดเผยตามกฎหมายว่าด้วยข้อมูลข่าวสารของราชการ
หรือผู้มีอำนาจอนุญาตตามข้อ ๑๒ เห็นว่าเป็นเรื่องที่ไม่ต้องเปิดเผย

ข้อ ๑๗
 ข้อมูลข่าวสารที่มีไว้เพื่อขายหรือจำหน่าย ให้คิดค่าใช้จ่ายต่างๆ
ตามหลักเกณฑ์ที่ กขช. กำหนด

ข้อ ๑๘
 การเรียกค่าธรรมเนียมเข้าตรวจดู ขอสำเนา
หรือขอสำเนาที่มีคำรับรองถูกต้องของข้อมูลข่าวสาร ให้เป็นไปตามหลักเกณฑ์ที่ กขช. กำหนด
โดยความเห็นชอบของคณะกรรมการตามกฎหมายว่าด้วยข้อมูลข่าวสารของราชการ
การรับรองสำเนาข้อมูลข่าวสารตามวรรคหนึ่ง ให้ข้าราชการที่รับผิดชอบข้อมูลข่าวสารนั้นตั้งแต่ระดับ
๓ หรือเทียบเท่าขึ้นไปเป็นผู้รับรอง โดยลงลายมือชื่อ พร้อมทั้งชื่อตัว ชื่อสกุล และตำแหน่ง
ตลอดจนวัน เดือน ปี ให้ชัดเจน ทั้งนี้ ให้รับรองตามจำนวนที่ผู้ยื่นคำขอขอให้รับรอง

ข้อ ๑๙
 รายได้จากการขายหรือจำหน่ายข้อมูลข่าวสารตามข้อ
๑๗ และค่าธรรมเนียมตามข้อ ๑๘ ให้ถือเป็นรายได้ของเทศบาลเมืองเชียงราย

ข้อ ๒๐
 การบริการข้อมูลข่าวสารที่เปิดเผยทางโทรสาร
ให้ดำเนินการได้เฉพาะกรณีเร่งด่วนให้คำนึงถึงความสิ้นเปลือง เช่น จำนวนข้อมูลข่าวสาร
ระยะเวลาและค่าใช้จ่ายในการส่ง ทั้งนี้ให้ผู้อำนวยการกองหรือเทียบเท่าผู้อำนวยการกองขึ้นไป
เป็นผู้พิจารณาอนุญาต

ข้อ ๒๑
 การบริการข้อมูลข่าวสารให้ดำเนินการให้แล้วเสร็จโดยเร็ว
ทั้งนี้ ให้ถือปฏิบัติตามระเบียบสำนักนายกรัฐมนตรี ว่าด้วยการปฏิบัติราชการเพื่อประชาชนของหน่วยงานของรัฐ
พ.ศ. ๒๕๓๒

หมวด
๕

สถานที่บริการข้อมูลข่าวสาร

ข้อ ๒๒
 ให้หน่วยงานในเทศบาลเมืองเชียงราย ควบคุมดูแลข้อมูลข่าวสารที่อยู่ในความรับผิดชอบให้เป็นตามกฎหมายและระเบียบของราชการ
และจัดสถานที่บริการข้อมูลข่าวสาร ดังนี้
ศูนย์ข้อมูลข่าวสารเทศบาลเมืองเชียงราย อาคาร ๑ ชั้น
๒ เป็นสถานที่ติดต่อเพื่อขอรับข้อมูลข่าวสาร โดยมีงานธุรการ สำนักปลัดเทศบาล ให้คำแนะนำในการติดต่อกับหน่วยงานของรัฐ
โดยให้มีหน้าที่เพิ่มเติม ดังต่อไปนี้
(๑) ให้บริการข้อมูลข่าวสารที่อยู่ระหว่าดำเนินการของหน่วยงานในเทศบาลเมืองเชียงรายและข้อมูลข่าวสารที่ดำเนินการเสร็จแล้ว
(๒) เป็นศูนย์ประสานงานกับหน่วยงานในเทศบาลเมืองเชียงราย
เพื่อให้บริการข้อมูลข่าวสาร

ประกาศ
ณ วันที่ ๗ มีนาคม พ.ศ. ๒๕๔๓
วันชัย
จงสุทธามณี
นายกเทศมนตรีเมืองเชียงราย

[เอกสารแนบท้าย]

๑. 
หลักเกณฑ์การขอข้อมูลข่าวสารและการอนุญาต
๒. 
หมายเหตุ

(ดูข้อมูลจากภาพกฎหมาย)

วัชศักดิ์/ผู้จัดทำ
๑๙
กันยายน ๒๕๕๐

[๑]
ราชกิจจานุเบกษา เล่ม ๑๒๔/ตอนพิเศษ ๑๑๑ ง/หน้า ๑๔๓/๗ กันยายน ๒๕๕๐